Wir nachbenempten Hanns Rein ✳ von Birmistorff, ✳ rechter warer hoùptgült, ✳ so danne Hanns Hagman, ✳ Marti Zender ✳ unnd Hanns
Cuͦstor, ✳ all dry oùch von Birmistorff, ✳ rechte wüssenthaffte unverscheidenliche mitgülten unnd bürgen, ✳ bekennend und thuͦnd kùndt allermenigclichem offembar mit
diszem brief, ✳ das wir also bar yngenom̄en unnd empfangen habend ✳ von dem ersam̄en Hannszen Madtler, bùrger zuͦ Baden inn Ergoüw, ✳ einhùndert güldin ✳ je dritthalb pfùndt
haller, guͦter und genem̄er Bader werrùng, für ein jeden gùldin gereit ✳ unnd die in min, dess houͦptgülten, ✳ guͦten schinbaren nùtz und from̄en ✳ bewendt unnd kom̄en sind. ✳ und darùmben
so haben wir hoùpt und mitgülten, all vier gemeinlich und unverscheidenlich, ✳ für unns und all unser erben ( ✳ die wir mit unns erstigclich hiertzù verbinden ✳ ) eines uffrechten, stäten, vesten
unnd redlichen koùffs ✳ verkoùfft ✳ und genantem Hanns Matler und sinen erben ✳ umb sölche einhùndert gùldin zekoùffen geben ✳ und gebend innen oùch hiemit wüssentlich zekoùffen mit diszem
briefe ✳ in der aller besten und sterckisten form̄, ✳ das jemer beschechen soll, kan und mag, ✳ mitnam̄en fünff gùldin gelts, ✳ guͦter, vorberürtter werrùng, ✳ rechts stäts järlichs zinsz ✳ nùnhin füro
järlichs, oùch eines jeden jars allein und besonders allwegen uff sant Martins dess heilligen bischoffs tag ✳ gen Baden in die stadt ✳ zuͦ sin und siner erben gewüssen sicheren handen unnd
gewalt ✳ zuͦüberantwùrtten, ✳ geben und zuͦbetzallen für all stür, ✳ brüch, ✳ krieg, ✳ acht und pan, ✳ hagell, ✳ thüre, ✳ wind ,✳ ryffen, ✳ miszgewechs ✳ und sonst für allermenigtlichs ✳ verhefften, verpieten
und entwerren, ✳ sonder gar und gentzlich one allen iren costen und schaden, ✳ von usser und abe ✳ min, dess houͦptgülten ganntzen hoff, ✳ so man nempt der Vier Höffen, einen ✳
zuͦ Birmestorff ligende ✳ mit huͦsz, hoffstatt, ✳ bäumb und krùtgartten, ✳ acker und madten, ✳ und einer groszen jùcharten reben, ✳ sampt aller gerechtigkeit inn unnd zùgehördt. ✳ darab
gath järlichen dry müth zwey viertell kernen, ✳ zwen müth haber ✳ dry schilling ✳ nün haller ✳ dem jùnckherrn zuͦ Wildegg, ✳ item dry müth kernen, ein malter haber, ✳ dry schilling ✳
nün haller inn Kùnigsvelden hoff, ✳ grùnd und bodenzinsz ✳ dargegen gath järlichen von dem zechenden daselbsten ✳ widerùmb yn, ✳ von zechen müten ✳ ein müth kernen ✳ bodenzinsz ✳
und stath vormals uff sölchen hoff, ✳ einhùndert und fünffzig gùldin Marx Härdtlin zuͦ Baden. ✳ item vierzig gùldin Marx Stapffern zuͦ Bruͦgkh ✳ unnd dann einhuͦndert gùldin
Hanssen Hùmbel, ✳ alten vischer zuͦ Birmistorff, ✳ alles ablöszigs hoùptgùts, ✳ sonst alles fry unverkümbert ledig und eigen ✳ bis an gewonlichen zechenden. ✳ und ob daran mangel
und nit gnùgsam̄ were, ✳ demnach alles ander unser der hoùpt und mitgülten und unser erben ligend und farend hab und gùte, ✳ in deme ganntz nützit uszgenom̄en, noch hindan gesetzt,
welches alles umb obvermelt hoùptgùt und zinsz, ✳ rechte beschaffte, verfangne und hiemit verschribne unnderpfandt heiszen und sin söllend. ✳ unnd darùff so geloben
zuͦ sagen und versprechen wir, obgenante hoùpt und mitgülten ✳ gemeinlich und unverscheidenlich ✳ by unsern wahren und gùten thrüwen, ✳ für unns und all unnser erben, ✳ vermeltem Madtlern oder sinen erben, ✳ diszern järlichen zinsz, die fünff gùldin gelts, järlich uff zyl unnd tag und inmaszen wie obstath zùrichten, ✳ zùwären und zùbetzallen. ✳
wann aber das nit bescheche ✳ oder sonnst etwas mangels harin were ✳ oder sin wùrde, ✳ von was sach wegen sich das verfüegte, ✳ so haben alszdann genannter Hanns Madtler, sin erben unnd botten, oùch wer innen dess helffen will, vollen gewalt, ✳ fryes urloùb, gùt fùg unnd erlangt recht, ✳ unns hoùpt unnd mitgülten unnd
unnser erben sampt und sonnders an obgemeltem unnderpfandt mit sinner zùgehördt, ✳ und so daran mangel unnd nit gnùgsam̄ were, alles annder unnser und unnser erben ligend
und farend gùter, darvon nützit uszgenom̄en, noch hinden gesetzt, ✳ anzùgryffen und an zùlanngen ✳ wie innen das fùglich unnd recht ist, ✳ es sye mit versetzen, ✳ vergandten und
verkouͦffen ✳ oder zuͦ iren selbs eignen hannden zùbetziechen ✳ unnd das thryben im̄er so lang unnd vil, ✳ bis sy järlich ires gefallnen unbetzalten zinszes ✳ mit sampt allem darùff
geganngnem costen unnd schaden ✳ gar unnd gentzlich uszgericht unnd bezalt worden sind, ✳ one ir entgeltnùs ✳ vor dem allem. und jedem, so diszer brief vermag und innhalt soll unns hoùpt unnd mitgülten und unnser erben gemeinlich noch sonderlich ✳ bestimpt underpfandt mit sinder zùgehördt, noch dehein ander unnser und unnser erben gùte ✳ nützit
schützen noch schirm̄en, ✳ dehein gnad, ✳ fryheit, ✳ gericht noch recht, geistlichs noch wältlichs, noch sonnst nützit überal, ✳ dann wir unns für unns und unnser erben, ✳ der und
aller annderen schirm̄en unnd gnaden hier wider sin mögende ✳ unnd besonnder dess rechten, so da spricht, ein gemeine verzychùng verfache nit, ✳ ein sonnderbare gange,
dann er vor ✳ alles unütz widerspricht ✳ gar unnd genntzlich verzigen unnd begeben haben. ✳ unnd mit nam̄lichen worten, ✳ so ist hier innen heiter abgeredt
unnd anbedingt worden, ✳ also das wir unnd unnser erben zù beiden theillen ✳ einanndern diszern järlichen zins unnd hoùptgùt woll widerùmb koùffen unnd abkünden
mögen, ✳ nùnhinfüro wann unnd welches jars wir wellend. ✳ unnd dann nach der abkündùng, von welchem theil die bescheche, söllend wir hoùpt unnd mitgülten unnd
unnser erben schùldig unnd verbùnden sin, vorgenanntem Madtler oder sinen erben ✳ angedüte einhùndert gùldin berürtter werrùng hoùptgùt ✳ sam̄enthafft mit
sampt dem zins, ✳ oùch allen annderen vorverfallnen unnd unbezalten zinszen, ✳ costen und schaden, ✳ ob einicher darùff geganngen unnd nit bezalt were, ✳ widerùmb zùerleg₎
unnd zù betzallen, ✳ doch söllend wir einannderen sölches zwen monat lanng vorhin verkünden unnd zùwüssen füegen, alles erbarlich, getrüwlich und ungefarlich. ✳
unnd desz zù wahrem urkùndt, ✳ so habend wir, obgenannte hoùpt und mitgülten, all vier gemeinlich unnd unverscheidenlich, ✳ mit unnderthenigem flys unnd ernst erpätten,
den from̄en, erenvesten unnd wyszen herren Caspar Heinrichen, dess raths Zùg, ✳ der zyt lanndtvogt zù Baden inn Ergoüw, ✳ unser̄ gnädigen unnd günstigen herren, ✳
das er sin eigen insigell für unns unnd unnser erben ( ✳ doch der grafschafft Baden ✳ oùch im̄e herren lanndtvogt unnd sinen erben inn allweg unvergriffen und one schaden ✳ )
offentlich an diszen brieff gehennckt hatt, ✳ der geben ist uff sambstag nach sant Martins dess heilligen bischoffs tag ✳ nach Christi gepùrt gezeltt
thùszend fünffhùndert nüntzig und sechs jar. ✳